Diari Oficial de la Generalitat Valenciana


Sumari del DOGV 7220, del 24-02-2014 (2014/1487)

RESOLUCIÓ de 5 de desembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar el balanç de liquidació de la Fundación de la Comunidad Valenciana Agua y Progreso, inscriure esta ratificació en el Registre de Fundacions de la Comunitat Valenciana, juntament amb l'actualització del seu Patronat, així com la seua baixa registral.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7220

Data del DOGV
:   24-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1487


Data del document
:   05-12-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 5 de desembre de 2013, del secretari autonòmic de Justícia de la Conselleria de Governació i Justícia, per la qual s'acorda ratificar el balanç de liquidació de la Fundación de la Comunidad Valenciana Agua y Progreso, inscriure esta ratificació en el Registre de Fundacions de la Comunitat Valenciana, juntament amb l'actualització del seu Patronat, així com la seua baixa registral. [2014/1487]  
Vist l'expedient sobre la ratificació del Protectorat del balanç de liquidació adoptat pel Patronat de la Fundación de la Comunidad Valenciana Agua y Progreso, d'ara en avant la Fundació, així com l'actualització del seu Patronat i la baixa registral d'esta, d'acord amb els següents,  
  
Fets  
Primer. Amb data 5 d'abril de 2013, i després de l'informe favorable de la Comissió del Protectorat de 12 de març de 2013, va ser dictada la resolució del secretari autonòmic de Justícia per la qual es ratifica l'acord d'extinció adoptat pel Patronat de la Fundació el 31 de gener de 2012, amb data efectivitat l'1 de juny de 2012, a causa de la impossibilitat del compliment de la finalitat fundacional, de conformitat amb la lletra c, de l'article 31, de la Llei 50/2002, de 26 de desembre, de Fundacions.  
Esta extinció s'emmarcava dins del procés de reestructuració del sector públic fundacional iniciat pel Consell, i que va comportar l'adopció de l'Acord del Consell de data 2 de desembre de 2011, en el qual es va autoritzar l'extinció de diverses fundacions pertanyents al sector públic de la Generalitat, entre estes la present.  
  
Segon. La Fundació es va classificar per Resolució de data 2 de juliol 2004, del secretari autonòmic de Justícia i Interior de la Conselleria de Justícia i Administracions Públiques, com a fundació de caràcter cívic, sent el seu fundador la Generalitat, representada per la subsecretària de la Conselleria de Presidència, Amparo Koninckx Frasquet.  
D'acord amb l'article 6 dels estatuts, la Fundació té per objecte potenciar i afavorir el desenrotllament d'un ús racional i solidari dels drets relatius a l'aigua, així com l'impuls cívic i institucional en defensa d'una política hídrica adequada a les necessitats de la Comunitat Valenciana i, en particular, de les transferències hídriques previstes en el Pla Hidrològic Nacional.  
La dotació inicial de la Fundació va ser de seixanta mil euros (60.000 ?).  
  
Tercer. La composició de l'últim Patronat de la Fundació, de conformitat amb l'article 20 dels estatuts de la Fundació i l'acord del conseller de Presidència i Agricultura, Pesca, Alimentació i Aigua, José Císcar Bolufer, de 27 de febrer de 2013, i les acceptacions que consten acreditades en el Registre de Fundacions de la Comunitat Valenciana, és la següent:  
Patró president: 1. El conseller de Presidència i Agricultura, Pesca i alimentació, José Císcar Bolufer (acceptació de data 27.02.2013, en substitució de Maritina Hernández Miñana).  
Patró vicepresident: 2. El secretari autonòmic d'Agricultura, Pesca, Alimentació i Aigua de la Conselleria de Presidència i Agricultura, Pesca, Alimentació i Aigua, Joaquín Vañó Gironés (acceptació de data 11.03.2013, en substitució de José Monzonís Salvia).  
Secretària no patrona: Verónica Carcel Rubio, funcionària de la Conselleria de Presidència i Agricultura, Pesca, Alimentació i Aigua (segons va ser acordat en data 7 de juny de 2013, de conformitat amb el que disposa l'article 21 dels estatuts i consta acreditat en l'expedient).  
Vocal: 3. El director general de l'Aigua, de la Conselleria de Presidència i Agricultura, Pesca, Alimentació i Aigua, José Alberto Comos Guillem (acceptació en data 12.03.2013, en substitució de José M. Benlliure Moreno).  
  
Quart. Amb data 28 de setembre de 2012 s'inicia, a sol·licitud de la interessada, l'expedient de ratificació de la liquidació de la Fundació.  
  
Així, s'aporta l'acta de la reunió de la Comissió Liquidadora de 22 d'agost de 2012, els acords de la qual són ratificats pel Patronat en la reunió de 30 d'agost de l'esmentat any. S'aprova l'inventari de béns, es prepara l'acta de recepció, es justifica la relació de pagaments efectuats a proveïdors, cancel·la els contractes vigents i extingix contractes de treball. No obstant això, segons indica un primer informe de la Secció de Comptabilitat del Servici d'Entitats Jurídiques de la Conselleria de Governació i Justícia, de data 20 de desembre de 2012, encara no pot aprovar-se la liquidació perquè no s'han extingit totes les relacions jurídiques amb tercers.  
  
Quint. Amb data entrada 26 de juny de 2013, s'aporta un certificat de l'acord aprovatori del balanç de liquidació del Patronat en data 21 de juny de 2013 i l'aprovació dels comptes de l'exercici 2012. El 2 de juliol de 2013, s'emet un informe favorable de l'esmentada Secció de Comptabilitat, i se sol·licita, al mateix temps, l'aportació d'un inventari de béns en data actual, l'auditoria de l'any 2012 o la seua exempció justificada, i l'aclariment respecte a l'error numèric.  
Tot això s'esmena per mitjà de l'aportació del que s'ha requerit en data 30 de juliol de 2013, i s'emet finalment l'informe de l'esmentada Secció de Comptabilitat de 12 de setembre de 2013, que literalment assenyala:  
«L'objectiu d'este informe consistix a aclarir i determinar el patrimoni net de la Fundació, en data de l'adopció per part del Patronat dels successius acords d'extinció i liquidació de la Fundació, basant-se en l'Acord del Consell de 2 de desembre de 2011, per la impossibilitat de realitzar la seua finalitat fundacional.  
Amb data 14 de febrer de 2012, la Fundació va presentar un certificat de l'acord adoptat pel Patronat en data 31 de gener de 2012, pel qual s'acordava la seua extinció per l'actual impossibilitat de la realització de la seua finalitat fundacional». La data d'extinció es demora i es fixa per a l'1 de juny de 2012.  
La Fundació es va inscriure en data 18 de juny de 2004, sent el seu fundador la Generalitat Valenciana, que va aportar la dotació inicial de 60.000.00 euros en efectiu i que va acreditar per mitjà d'un certificat de l'entitat «la Caixa». La quantitat esmentada no ha registrat increments posteriors.  
La Fundació ha presentat els comptes regularment i els té depositats fins a 2011. Els comptes de 2012 s'han presentat a falta de l'informe d'auditoria.  
En data 29 de juny de 2012, s'aporta l'escriptura pública amb els acords de data 1 de juny de 2012, on es ratifica l'inici de l'extinció acordada el 31 de gener de 2012 i, al seu torn, s'aprova el balanç extinció en data 1 de juny de 2012 i l'obertura del procés de liquidació.  
  
Segons el balanç de situació tancat en data 1 de juny de 2012, l'actiu total ascendix a 400.605,15 i el passiu exigible, a 856.991.70 euros, de tot això resulta un patrimoni net de 278.396.45 euros. D'altra banda, els fons propis, que són negatius per import de 000.800.50 euros, són inferiors a la dotació fundacional de 60.000.00 euros, a causa de les pèrdues acumulades d'exercicis anteriors, en particular, per operacions de liquidació realitzades en 2012, que han originat un excedent negatiu de 811.422.05 euros.  
En el balanç d'extinció esmentat, cal destacar que en el seu actiu figurava una subvenció pendent de cobrament atorgada per la Generalitat per import de 618.677.00 euros, motiu pel qual es van veure obligats a renovar una pòlissa de crèdit per import de 581.049.00 euros i que, en data 1 de juny de 2012, figurava en el passiu amb un saldo de 390.511.26 euros.  
Des del punt de vista economicocomptable, es va estimar que l'expedient d'extinció estava suficientment documentat, per la qual cosa es va informar favorablement sobre la sol·licitud d'extinció.  
En relació amb la liquidació, amb data 25 de setembre de 2012 es va aportar l'acta de la comissió liquidadora de data 22 d'agost de 2002, el balanç de liquidació i l'acta de la Junta de Patrons de data 30 d'agost, on ratifiquen les operacions de liquidació realitzades i, així mateix, sol·liciten la inscripció en este Registre de l'extinció i també de la liquidació.  
En relació amb la sol·licitud de liquidació, la comissió liquidadora aprova l'inventari de béns patrimonials, prepara l'acta de recepció d'eixos béns en favor de la Conselleria d'Agricultura, justifica la relació de pagaments efectuats a proveïdors, cancel·la contractes vigents i extingix contractes de treball.  
Com ja vaig apuntar anteriorment, el patronat ratifica posteriorment totes estes operacions, no obstant això, la ratificació de la liquidació va haver de posposar-se, ja que encara constaven en l'actiu del balanç subvencions pendents de cobrament per import de 489.282.77 euros i en el passiu deutes amb entitats de crèdit per import de 043.978.37 euros i altres creditors per 8.861.41 euros. Circumstància que va ser notificada a la Fundació en data 8 de febrer de 2013.  
  
Amb data 26 de juny de 2013, la Fundació aporta un certificat amb nous acords del patronat de data 21 de juny de 2013, on ratifiquen la totalitat dels actes de liquidació que realitza la Comissió Liquidadora des de l'extinció fins al 19 de juny de 2013, (annex I), aporten els comptes anuals de 2012, (annex II), i el balanç resultant de la liquidació, (annex III), i es disposa l'entrega del dels béns i drets patrimonials de la Fundació a la Generalitat Valenciana.  
Segons el balanç de liquidació esmentat, en data 19 de juny de 2013, la Fundació té un actiu total de 82.114.26 euros, no figurant en el seu balanç ni comptes deutors ni creditores i, per tant, l'import del seu patrimoni net coincidix amb el del seu actiu, que està materialitzat en les partides següents:  
  
Actiu no corrent: intangible i material 66.985.85 euros  
Actiu corrent: tresoreria 15.128.41 euros  
  
No obstant això, en el balanç esmentat figura l'error numèric següent: el total B) Actiu corrent, figura per 15.133.42 euros quan el seu desglossament inclou només el compte d'efectiu per import de 15.128.41 euros.  
En relació amb els béns resultants de la liquidació, que està previst que s'entreguen a la Generalitat Valenciana, faltaria presentar l'inventari de béns en data 19 de juny de 2013, perquè l'inventari que consta en l'expedient de liquidació està referit en data 22 d'agost de 2012 i l'inclòs en els comptes de 2012 en data 31 de desembre del mateix any.  
  
Amb data 30 de juliol de 2013, presenten un escrit on s'esmena l'error numèric indicat en el penúltim paràgraf, aporten l'inventari de béns referit a la data de 19 de juny de 2013 i justifiquen l'exclusió dels comptes a rendir en 2012 per la Fundació del Pla d'Auditories de 2013.  
  
Per tot el que s'ha expressat anteriorment, s'emet un informe favorable a la liquidació presentada».  
  
Sext. D'acord amb el que disposen els estatuts de la Fundació, el romanent després de la liquidació revertix en el fundador, la Generalitat. Als efectes d'acreditar la transferència del romanent hi consten els documents següents:  
 Certificats emesos per les corresponents entitats financeres relatius a les transferències realitzades a la Generalitat per valor de 93.030 euros i de 4.939, 79 euros (amb descompte de les corresponents comissions per valor de 30 euros i 14.78 euros).  
 Acta de recepció de 30 d'agost de 2012, dels béns resultants de la liquidació de la Fundació, subscrita per la representació de la Fundació i el representant de la llavors Conselleria d'Agricultura, Pesca, Alimentació i Aigua.  
 Acta d'entrega de 4 de novembre de 2013, de béns mobles per part de l'esmentada Conselleria, actualment Conselleria de Presidència i Agricultura, Pesca, Alimentació i Aigua, i la Conselleria d'Hisenda i Administració Pública (director general de Patrimoni), als efectes de la integració d'estos en el patrimoni de la Generalitat, de conformitat amb la normativa vigent i segons el que indica l'informe de l'Advocacia de la Generalitat, de 5 de juny de 2012, relatiu a la integració dels béns mobles en el patrimoni de la Generalitat procedents de la liquidació de fundacions, societats mercantils i organismes públics o dependents de la Generalitat.  
Els drets de propietat incorporal els gestionarà la Conselleria de Presidència i Agricultura, Pesca, Alimentació i Aigua, de conformitat amb el que indica l'escrit del director general de Patrimoni, de 8 d'agost de 2013, relatiu al contingut de l'esmentada acta de recepció.  
Així mateix, consta l'escrit del director general de l'Aigua, de 28 de novembre de 2013, on es dóna fe del fet que els «Plànols Félix de los Ríos» es troben en l'esmentada direcció general, i s'ha sol·licitat a la Direcció General de Patrimoni la seua adscripció a l'esmentat centre directiu.  
 Acta d'entrega de 4 de novembre de 2013, de béns immobles, per part de l'esmentada Conselleria de Presidència i Agricultura, Pesca, Alimentació i Aigua i la Conselleria d'Hisenda i Administració Pública (director general de Patrimoni), als efectes de la integració d'estos en el patrimoni de la Generalitat, de conformitat amb la normativa vigent.  
  
Sèptim. La Comissió del Protectorat, en la sessió de 12 de març de 2013, va establir, respecte de les fundacions immerses en el procés de reestructuració del sector públic de la Generalitat, el criteri segons el qual, havent sigut informada favorablement per esta comissió la ratificació del corresponent acord d'extinció, i una vegada realitzades totes i cada una de les pertinents tasques de liquidació, no serà necessària la ratificació d'esta, per part de la Comissió del Protectorat, sempre que s'acredite el cobrament de crèdits, el pagament de deutes i el tancament de tots els actes pendents d'execució, d'acord amb la normativa vigent. No obstant això, de la ratificació oportuna es donarà compte a la Comissió del Protectorat, així com de qualsevol problema que respecte de les tasques de liquidació puga sorgir perquè puga decidir esta Comissió.  
  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre altres, en matèria de fundacions.  
  
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les fundacions de la Comunitat Valenciana l'exercix la conselleria competent en matèria de fundacions, i correspon al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.  
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart. L'article 18 de la Llei 50/2002, de 26 de desembre, de Fundacions, preveu entre les causes de cessament de patró la produïda pel cessament en el càrrec en virtut del qual va ser nomenat.  
D'altra banda, l'article 12 dels estatuts de la Fundació establix el règim de designació de patrons d'esta, i l'article 13.4 del Llei 8/1998, de 9 de desembre, de Fundacions de la Comunitat Valenciana, establix les formes legals d'acceptació com a patró.  
  
Quint. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana,  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.  
  
2. L'acord d'extinció o, si és el cas, la resolució judicial, s'inscriuran en el Registre de Fundacions de la Comunitat Valenciana».  
Este article 31 de la Llei 50/2002, assenyala que «la fundació s'extingirà: c) Quan siga impossible la realització de la finalitat fundacional, sense perjuí del que disposen els articles 29 i 30 d'esta llei.»  
D'acord amb el que assenyala l'article 32 del mateix text legal, relatiu a les maneres d'extinció:  
«2. En els casos previstos en els paràgrafs b, c i e de l'article anterior, l'extinció de la fundació requerirà l'acord del Patronat ratificat pel Protectorat.  
Si no hi ha acord del Patronat, o este no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos».  
  
  
Sext. De conformitat amb l'article 26 de l'esmentada Llei 8/1998,  
«1. L'extinció de la fundació, excepte en els casos en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la Fundació sota el control del Protectorat. El Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació del Protectorat. Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què fa referència l'apartat següent. No obstant això, la baixa de la Fundació en el Registre, si resulten operacions pendents d'execució o formalització, les haurà de dur a terme el Protectorat.  
  
2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen finalitats d'interés general i que tinguen afectats els seus béns, fins i tot per al cas de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, esta destinació podrà ser decidida, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador».  
Així, es disposa en l'article 34, apartat 3, dels estatuts de la Fundació que, «Els béns i drets resultants de la liquidació revertiran al seu fundador».  
Atés que este és la Generalitat, resulta d'aplicació el que disposa la Llei 14/2003, de 10 d'abril, de Patrimoni de la Generalitat Valenciana, i l'informe de l'Advocacia de la Generalitat, de 5 de juny de 2012, relatiu a la integració dels béns mobles en el patrimoni de la Generalitat procedents de la liquidació de fundacions, societats mercantils i organismes públics.  
  
Sèptim. Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i els procediments d'extinció i liquidació de les fundacions.  
De tal manera, l'article 39 de l'esmentat reglament establix que:  
«1. Quan el Patronat acorde extingir la fundació per haver-se realitzat íntegrament la finalitat fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, per a la qual haurà d'acompanyar la documentació següent:  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el paràgraf primer d'este apartat. En el cas que la causa d'extinció siga la impossibilitat de realitzar la finalitat fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, si no els pot dur a terme el mateix Patronat, proposta de designació de liquidadors i pla d'actuació d'estos».  
  
D'altra banda, l'article 40.2 de l'esmentat reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, pagar els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí del que s'ha dit anteriorment, el Patronat podrà apoderar o delegar l'execució material dels seus acords relatius al procés de liquidació».  
  
Octau. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), de la mateixa manera que es va requerir per a la constitució.  
b) Respecte a l'obligació d'estar al dia en les obligacions comptables, s'ha de tindre present el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
- En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o d'altres entitats que conformen el seu sector públic. La seua creació requerirà, en tot cas, l'autorització prèvia del Govern Valencià.  
- I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què fa referència l'article 5 d'esta llei».  
  
Nové. Segons l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la liquidació d'esta, i la destinació donada als béns fundacionals».  
  
Deu. Segons el que disposa l'article 41.2.g del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, en l'exercici de les funcions que li corresponen, el Protectorat podrà sol·licitar informe de la Comissió del Protectorat i, en particular, en els casos següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com el que ha informat la Comissió del Protectorat de 12 de març de 2013, resolc:  
  
Primer  
Ratificar el balanç de liquidació de la Fundación de la Comunidad Valenciana Agua y Progreso, adoptat pel seu Patronat en data 21 de juny de 2013, en els termes descrits en esta resolució, i acordar la inscripció en el Registre de Fundacions de la Comunitat Valenciana d'esta ratificació.  
  
Segon  
Deixar constància registral de l'últim Patronat de la Fundació segons consta en el fet tercer d'esta resolució.  
  
Tercer  
Acordar la baixa registral de la Fundación de la Comunidad Valenciana Agua y Progreso en el Registre de Fundacions de la Comunitat Valenciana, en haver sigut acreditada la transferència del romanent a la Generalitat i no haver-hi deutes de la Fundació pendents de pagament.  
  
Notifiqueu esta resolució, que és definitiva en via administrativa. Contra esta es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de poder interposar, si és el cas, un recurs potestatiu de reposició, en el termini d'un mes comptador des de l'endemà de la notificació, davant del conseller de Governació i Justícia, o qualsevol altre recurs que considere procedent.  
  
  
València, 5 de desembre de 2013.- El secretari autonòmic de Justícia: Antonio Gastaldi Mateo.